Jeg bestilte Internet fra YouSee onsdag nat d. 24 december og fik leveret opstartspakken tirsdag d. 30, hvilket er et tilfredsstillende tempo, taget juletiden i betragtning.

På trods af en leveret velkomstpakke, hvorpå der står: "Så er der hul igennem", så hjælper det ikke meget, når aktiveringsprocessen kræver et kundenummer, hvilket endnu ikke er blevet tilsendt. Kundeservice var venlige og gav mig kundenummer over telefonen uden problemer.

Et par "spørgsmål" fra routeren og der er hul igennem til Internettet for alvor, og her støder jeg så på en besked, der siger, at jeg ikke har adgang til YouSee Play, hvilket der ellers er reklameret med alle andre steder, at jeg har.

Jeg kan på nuværende tidspunkt kun give YouSee 3 stjerner, for et produkt, der virker sjusket og lidt uprofessionelt.

OPDATERET 04/01-10:
YouSee har nu fået æren af at miste to stjerner. Jeg vil ikke sige, at de har behandlet mig groft, men deres produkt og forretningskoncept er uacceptabelt.

For at starte med at nævne noget positivt om YouSee: Deres Internet forbindelse er ret stabil og har meget lidt nedetid af en privat forbindelse. Du kommer også forholdsvis hurtigt igennem til kundeservice. Disse to ting opvejer dog ikke nedenstående.

Hvis du ønsker at ændre din programpakke (TV) fra stor til mellem-pakke, så skal du slippe 295 kr. Hvis du ligeledes ønsker at sætte din Internet hastighed ned, så må du slippe yderligere 99 kr.

Jeg er for nylig blevet bedt om at hjælpe nogen med at sætte deres YouSee Internet op, da de ikke selv kunne finde ud af det. Jeg kunne med det samme se hvorfor de ikke kunne få det til at virke. YouSee havde sendt det forkerte COAX kabel med i pakken (PAL i stedet for [R]F). YouSee havde desuden krævet 100 kr. for "gør-det-selv"-løsningen, da denne var bestilt over telefon. Vi prøver med 14-dages returret og så en ny (gratis) bestilling over Internettet - de skal jo alligevel have sendt et nyt kabel.

Deres produkter er ikke acceptable. Min YouSee Internet forbindelse havde en båndbredde på 80% / 72% af det lovede. Til sammenligning har min nye udbyder en båndbredde på 102% / 104% af det lovede (begge testet med TDCs FTP server).

Da jeg har egen server stående er det praktisk med en fast IP adresse, derfor bestilte jeg dette af YouSee. En dag brændte WAN porten på min router sammen. Jeg skyndte mig at sætte en ny router til, og tænkte "godt jeg har fast IP". Da jeg igen var online blev jeg overrasket over at se en anden IP adresse. Grunden er YouSee's netværksopsætning som knytter IP adressen til routerens MAC adresse (som så har ændret sig) i stedet for et login (som f.eks. med PPPoE). Jeg ringede til supporten for at få dem til at ændre dette, men blev informeret, at de folk der skulle sørge for disse ændringer var taget hjem for at holde weekend (det var en fredag ved 15-tiden).

Jeg havde valget mellem at ændre DNS records for blot at ændre dem tilbage efter weekenden, eller opsige fast IP adresse, spare penge og ændre records én gang. Jeg valgte det sidste; fast IP adresse havde alligevel mistet mening hos YouSee. I godt et år betalte jeg altså 49 kr/mdr for en fast IP adresse som da det blev aktuelt alligevel ikke var helt fast.

Det føles i bund og grund som om YouSee forlanger penge for alt hvad deres navn kan berøre, uden at vi som kunder egentlig får værdi for pengene.

Nej tak.